Elene Naveriani

Elene Naveriani (Tiflis, 1985) Suitzan bizi den Georgiako zinema zuzendari eta gidoilaria da. Bereziki ezaguna da 2023ko "Blackbird Blackbird Blackberry" filmagatik.

 Bizitza 
Tiflisen jaio zen, Georgiako hiriburuan, 1985ean, oraindik herrialdea Sobietar Batasunaren parte zenean. 2003an pintura ikasi zuen Tifliseko Estatuko Arte Akademian. Tiflisen Elene eta arte akademiako beste ikasle batzuek LOTT taldea sortu zuten. Elkarlanean aritu ziren 2007ra arte. 2008an Georgia utzi zuen.

2011n Critical Curatorial Cybermedia masterra egin zuen

 Lan ibilbidea 
2014an Suitzara joan zen. Han, Genevako Arte eta Diseinu Eskolan onartu zuten (HEAD – Genève). Suitzan bizi den arren eta bertan zinemagintzan hasi eta bere pelikulak ekoiztu ohi dituen arren, kontatzen dituen istorioak Georgian kokatuta daude. Eskolako zine sailak bere lehen lana ekoiztu zuen, "Les évangiles d'Anasyrma", Gabriel 26 urteko georgiarraren eta Amaia Tifliseko aldirietan bizi den 29 urteko transgeneroaren arteko harremanaren testuinguru soziopolitikoaren ondoriozko zailtasunak kontatzen dituen film ertaina.

Navieranik Agnesh Pakozdi hungariarrarekin egiten du lan bere filmetan, argazki zuzendari gisa. Elkarrekin lan egin dute bere aurreko film luze guztietan, bai film laburretan, bai luzeetan:"Gure kamera lanak istorioa arretaz eta sentikortasunez azaleratzea nahi nuen. Kamera pertsonaietatik urrun mantentzen da. Gorputza eta bere keinuak oso garrantzitsuak dira niretzat: jarrerak, mugimendu txikiak eta begiradak dira figura baten arimaren gakoak. Ikuslearen gogoetari espazioa emango dion lengoaia zinematografikoan sinesten dut. Nire filmen emozioak esperimentatzea nahi dut, ez diktatzea".

Bere lehen film luzea, "I Am Truly A Drop of Sun on Earth" ("Soy un rayo de sol en la Tierra"), 2017an estreinatu zen Rottterdameko Nazioarteko Zinema Jaialdian, eta zuzendaritza berriak nabarmentzen dituen zinema independenteko Entreues Belfort Zinemaldian eta Valladolideko Nazioarteko Zinema Astean gonbidatu zuten. "Red ants bite" (2019) bere film laburra IFFRen estreinatu zen.

2021ean "Wet Sand" aurkeztu zuen, eta Georgia landatarrean ezkutatzera behartutako bi gizonen arteko maitasun istorioa kontatzen du. 2023an "Blackbird Blackbird Blackberry" aurkeztuko du. 2023ko Canneseko Errealizadoreen Hamabostaldian izan zuen mundu mailako estreinaldia eta hainbat sari irabazi ditu jaialdietan. Tamta Melashvili georgiar idazlearen eleberrian oinarrituta dago, eta gidoian ere parte hartu zuen. Eteroren (Eka Chavleishvili) istorioa kontatzen du. Georgiako herri txiki batean dagoen adin ertaineko emakume birjina da, eta nahi duen bizitza bizitzen hasten da, gizartearen esamesak eta aurreiritziak alde batera utzita. Elenerentzat, filmeko protagonista heroi "feminista instintiboa" da 

 Filmografia 

 "Les évangiles d'Anasyrma" (2014) 29' 
 "Me mzis skivi var dedamicaze" ("Eguzki izpi bat naiz Lurrean") (2017)
 "Red Ants Bite" (2019)
 "Wet Sand" (2021)
 "Blackbird Blackbird Blackberry" (2023)

 Sariak eta aintzatespenak 

 2024 Swiss Film Saria film luze onenari, "Blackbird Blackbird Blackberry" filmarengatik. 

 Erreferentziak 

 Kanpo-estekak 

 Cannes Conversations | Weston Razooli and Elene Naveriani Mubi

Kategoria:Georgiarrak
Kategoria:Emakume zinema zuzendariak
Kategoria:Zinema zuzendariak
Kategoria:Emakume aktoreak
Kategoria:Georgiako aktoreak
Kategoria:Zinema gidoilariak
Kategoria:Pertsona ez-binarioak
Kategoria:Zinemagintza
Kategoria:Emakume gidoilariak